Boško Obradović (političar)
Boško Obradović (Čačak, 23. avgusta 1976.), srpski političar. Osnivač je i predsednik političke stranke Srpskog sabora Dveri, takođe je osnivač časopisa Dveri srpske.

Biografija 
Boško Obradović je rođen u Vranićima, u blizini Čačka, 23. avgusta 1976. godine. Odrastao je u svom rodnom mestu. Gimnaziju je završio u Čačku, da bi zatim upisao Filološki fakultet Univerziteta u Beogradu, na kome je diplomirao 2002. godine, sa tezom Miloš Crnjanski i novi nacionalizam. Svoju diplomsku studiju je publikovao 2005. godine, i za nju je dobio nagradu za najbolju knjigu na srpskom jeziku „Miloš Crnjanski”, u periodu 2003—2005.

Radio je punih šest godina kao bibliotekar, a bio je na mestu šefa odnosa sa javnošću Gradske biblioteke Čačka. Trenutno je jedan od urednika izdavačke kuće "Catena Mundi", koju je osnovao zajedno sa Branimirom Nešićem. Кrajem 1990ih objavljivao je tekstove u ljotićevskom časopisu „Nova iskra“.

Oženjen je i otac troje dece.

Dveri srpske 
Zajedno sa još dvoje studenata Filološkog fakulteta Univerziteta u Beogradu, osnovao je časopis Dveri srpske, 1999. godine. Časopis je pokrenut kao bilten studenata srbistike, da bi se zatim razvio u jedan od najpopularnijih nacionalnih časopisa. Vremenom, bio je jedan od osnivača udruženja građana Srpski sabor Dveri. 2003. godine bio je pokretač ideja Srpske mreže, Sabora srpske omladine i Svetosavske škole. 2015. godine osniva i registruje političku stranku Srpski sabor Dveri.

Parlamentarni izbori 2012. 
Na parlamentarnim izborima za poslanike u Narodnoj skupštini Republike Srbije, održanim 6. maja 2012. godine, Boško Obradović je bio četvrti kandidat na izbornoj listi Dveri srpski za Narodnu skupštinu, i nosilac izborne liste Dveri za Čačak.

Dveri srpske su u Čačku prešle izborni cenzus, i osvojile 13,24% glasova. Njihovi odbornici su preuzeli svoje mandate 12. jula 2012. godine, a predsednik odborničke grupe Dveri u Skupštini grada Čačka je Boško Obradović.

Dela 
 Miloš Crnjanski i novi nacionalizam, Hrišćanska misao, Beograd 2005.
 Srpski zavet – srpsko nacionalno pitanje danas, Srpski sabor Dveri, 2007. (drugo izdanje: 2008; treće izdanje 2010. godine)
 Srpska unija - Elementi nacionalne strategije za 21. vek, Dveri, Catena Mundi, Beograd, 2012.

Vidi još 
 Srpski sabor Dveri
 Vladan Glišić

Spoljašnje veze 

 Biografija Boška Obradovića 

Srpski političari
Srpski pisci
Biografije, Čačak
Authority control